b'\n_START_ARTICLE_\nSinhronizator streljanja\n_START_PARAGRAPH_\nSinhroniz\xc3\xa1tor str\xc3\xa9ljanja in ~ strelj\xc3\xa1nja je povezava med letalskim motorjem in mitraljezom lovskega letala, ki omogo\xc4\x8da streljanje z mitraljezom, ne da bi izstrelki zadeli propeler letala.\n_START_SECTION_\nOzadje\n_START_PARAGRAPH_\nKmalu po za\xc4\x8detku prve svetovne vojne so za\xc4\x8deli uporabljati letala za izvidni\xc5\xa1tvo in usmerjanje topni\xc5\xa1kega ognja. Ko so se sovra\xc5\xbeni piloti sre\xc4\x8davali v zraku, so se najprej vite\xc5\xa1ko pozdravljali, kmalu pa so se za\xc4\x8deli obstreljevati z pi\xc5\xa1tolami in pu\xc5\xa1kami. Vendar so bili zadetki s posameznimi streli z gibljivega letala drugega gibljivega letala redki kot glavni zadetek na loteriji. Pojavila se je potreba po u\xc4\x8dinkovitej\xc5\xa1em oro\xc5\xbeju - mitraljezu. Mitraljez naj bi bil pritrjen \xc4\x8dim bolj fiksno, streljal naj bi v smeri leta, bil naj bi \xc4\x8dim bli\xc5\xbeje te\xc5\xbei\xc5\xa1\xc4\x8du. Ker so bila ta letala izklju\xc4\x8dno enomotorna najprimernej\xc5\xa1i polo\xc5\xbeaj, to je na pokrovu motorja sprva ni bil mo\xc5\xbeen. Pred motorjem je bil velik propeler in izstrelki bi zadevali lasten propeler, ga vsaj po\xc5\xa1kodovali, \xc4\x8de \xc5\xbee ne uni\xc4\x8dili. Prva re\xc5\xa1itev je bil mitraljez, montiran pod zgornje krilo (zelo pogosta so bila dvo- in ve\xc4\x8dkrilna letala). Ta polo\xc5\xbeaj je sicer omogo\xc4\x8dal streljanje med poletom, je pa onemogo\xc4\x8dal ali vsaj zelo ote\xc5\xbeko\xc4\x8dal menjavo bobna ali traku z naboji in odpravljanje pogostih zastojev.'